Document ID: 32010D0425
Publication Date: 2010-07-28

Title and Content:
KOMISIJAS LĒMUMS
(2010. gada 28. jūlijs),
ar ko groza Lēmumu 2009/767/EK attiecībā uz dalībvalstu pārraudzīto/akreditēto sertifikācijas pakalpojumu sniedzēju uzticamo sarakstu izveidi, uzturēšanu un publicēšanu
(izziņots ar dokumenta numuru C(2010) 5063)
(Dokuments attiecas uz EEZ)
(2010/425/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 12. decembra Direktīvu 2006/123/EK par pakalpojumiem iekšējā tirgū (1) un jo īpaši tās 8. panta 3. punktu,
tā kā:
(1)
Komisijas 2009. gada 16. oktobra Lēmums 2009/767/EK par pasākumiem, lai veicinātu procedūru veikšanu elektroniski, izmantojot vienotos kontaktpunktus atbilstoši Eiropas Parlamenta un Padomes Direktīvai 2006/123/EK par pakalpojumiem iekšējā tirgū (2), kurā dalībvalstīm noteikts pienākums darīt pieejamu elektronisko parakstu validēšanai vajadzīgo informāciju, veicina tādu uzlabotu elektronisko parakstu pārrobežu izmantošanu, kas balstīti uz kvalificētu sertifikātu un izveidoti ar drošu paraksta radīšanas ierīci vai bez tās. Konkrēti, dalībvalstīm tā sauktajos “uzticamajos sarakstos” ir jānodrošina informācija par to pārraudzītajiem/akreditētajiem sertifikācijas pakalpojumu sniedzējiem, kuri iedzīvotājiem izsniedz kvalificētus sertifikātus saskaņā ar Eiropas Parlamenta un Padomes 1999. gada 13. decembra Direktīvu 1999/93/EK par Kopienas elektronisko parakstu sistēmu (3), un par viņu piedāvātajiem pakalpojumiem.
(2)
Kopā ar Eiropas Telekomunikāciju standartu institūtu (ETSI) vairākas reizes ir organizēta praktiska testēšana, lai dalībvalstis varētu pārbaudīt savu uzticamo sarakstu atbilstību Lēmuma 2009/767/EK pielikumā izklāstītajām specifikācijām. Šajā testēšanā konstatēts, ka Lēmuma 2009/767/EK pielikumā izklāstītajās tehniskajās specifikācijās ir jāveic daži tehniski grozījumi, lai nodrošinātu uzticamo sarakstu funkcionēšanu un sadarbspēju.
(3)
Testēšanā apstiprinājās arī tas, ka dalībvalstīm jāpublicē ne tikai savu uzticamo sarakstu cilvēklasāmās versijas atbilstīgi Lēmumam 2009/767/EK, bet arī šo sarakstu mašīnapstrādājamās formas. Ja dalībvalstī ir daudz sertifikācijas pakalpojumu sniedzēju, uzticamo sarakstu cilvēklasāmās formas manuāla izmantošana var būt salīdzinoši sarežģīts un laikietilpīgs process. Uzticamo sarakstu mašīnapstrādājamo formu publicēšana veicinās to izmantošanu, ļaujot veikt sarakstu automatizētu apstrādi un tādējādi uzlabojot to izmantošanu sabiedriskajos elektroniskajos pakalpojumos.
(4)
Lai atvieglotu piekļuvi valstu uzticamajiem sarakstiem, dalībvalstīm jāinformē Komisija par savu uzticamo sarakstu atrašanās vietu un aizsardzību. Komisijai šī informācija drošā veidā jādara pieejama citām dalībvalstīm.
(5)
Lai nodrošinātu sarakstu automatizētas izmantošanas iespēju un uzlabotu to pieejamību, ir jāņem vērā dalībvalstu uzticamo sarakstu praktiskās testēšanas rezultāti.
(6)
Tāpēc attiecīgi jāgroza Lēmums 2009/767/EK.
(7)
Lai dalībvalstis pagūtu veikt nepieciešamos tehniskos grozījumus to pašreizējos uzticamajos sarakstos, ir lietderīgi paredzēt, ka šo lēmumu piemēro no 2010. gada 1. decembra.
(8)
Šajā lēmumā noteiktie pasākumi ir saskaņā ar Pakalpojumu direktīvas komitejas atzinumu,
IR PIEŅĒMUSI ŠO LĒMUMU.
1. pants
Grozījumi Lēmumā 2009/767/EK
Lēmumu 2009/767/EK groza šādi.
1.
Lēmuma 2. pantu groza šādi:
a)
panta 2. punktu aizstāj ar šādu punktu:
“2. Dalībvalstis izveido un publicē uzticamo sarakstu gan cilvēklasāmā formā, gan mašīnapstrādājamā formā atbilstīgi pielikumā izklāstītajām specifikācijām.”;
b)
iekļauj šādu 2.a punktu:
“2.a Dalībvalstis elektroniski paraksta sava uzticamā saraksta mašīnapstrādājamo formu un publicē vismaz uzticamā saraksta cilvēklasāmo formu, izmantojot drošu kanālu, lai nodrošinātu saraksta autentiskumu un integritāti.”;
c)
panta 3. punktu aizstāj ar šādu punktu:
“3. Dalībvalstis sniedz Komisijai šādu informāciju:
a)
struktūra vai struktūras, kas atbild par uzticamā saraksta cilvēklasāmo un mašīnapstrādājamo formu izveidi, uzturēšanu un publicēšanu;
b)
vietas, kurās publicēta uzticamā saraksta cilvēklasāmā forma un mašīnapstrādājamā forma;
c)
publiskās atslēgas sertifikāts, kas izmantots, lai izveidotu drošo kanālu, ar kura palīdzību publicē uzticamā saraksta cilvēklasāmo formu, vai - ja cilvēklasāmais saraksts ir parakstīts elektroniski - publiskās atslēgas sertifikāts, kas izmantots tā parakstīšanai;
d)
publiskās atslēgas sertifikāts, kas izmantots uzticamā saraksta mašīnapstrādājamās formas elektroniskai parakstīšanai;
e)
visi grozījumi, kas veikti a) līdz d) apakšpunktā minētajā informācijā.”;
d)
pievieno šādu 4. punktu:
“4. Komisija, izmantojot drošu kanālu uz autentificētu tīmekļa serveri, visām dalībvalstīm dara pieejamu 3. punktā minēto dalībvalstu informāciju gan cilvēklasāmā formā, gan parakstītā mašīnapstrādājamā formā.”
2.
Pielikumu groza atbilstīgi šā lēmuma pielikumam.
2. pants
Piemērošana
Šo lēmumu piemēro no 2010. gada 1. decembra.
3. pants
Adresāti
Šis lēmums ir adresēts dalībvalstīm.
Briselē, 2010. gada 28. jūlijā

Classification:
Level 1 Categories: 100142
100150
100147
Level 2 Categories: 100221
100169
100196
100223
Level 3 Categories: 4488
4361
77
5268
All Categories: 2602
3010
5070
5181
6370
6894